ปัจจัยความเสี่ยง

1. ปัจจัยความเสี่ยงของธุรกิจศูนย์การค้า

ศูนย์การค้า เอ็ม บี เค เซ็นเตอร์

-   ความเสี่ยงจากภาวะเศรษฐกิจ

ภาพรวมของธุรกิจค้าปลีกในปี 2554 ขยายตัวอยู่ที่ระดับประมาณร้อยละ 6.7 เมื่อเทียบกับปี 2553
ตามการขยายตัวของเศรษฐกิจที่มีทั้งปัจจัยบวกและปัจจัยลบ อาทิ
การปรับขึ้นเงินเดือนของข้าราชการ, ผลผลิตทางการเกษตรที่มีราคาดี
ซึ่งส่งผลต่อการเพิ่มอำนาจการซื้อ และเพิ่มการจับจ่ายใช้สอยมากขึ้น ส่วนปัจจัยลบ ได้แก่
วิกฤตหนี้ยุโรป, ภาวะเศรษฐกิจโลกที่ชะลอตัว
ส่งผลให้การผลิตและการส่งออกสินค้าอุตสาหกรรมหดตัว, อุทกภัยครั้งรุนแรงที่สุดในรอบ 50
ปีของประเทศไทย ที่เกิดขึ้นในช่วงปลายปี 2554 พบว่า ธุรกิจค้าปลีก โมเดริน์เทรด
ของผู้ประกอบการรายใหญ่ ประกอบด้วยศูนย์การค้า ห้างสรรพสินค้า
ดิสเคาน์สโตร์และคอนวีเนียนสโตร์ ได้รับผลกระทบประมาณร้อยละ10.0
(ของจำนวนธุรกิจค้าปลีกทั้งหมด) ซึ่งถ้าคิดเป็นสัดส่วนไม่มากนัก แต่ก็ได้รับผลกระทบที่ชัดเจน
ส่วนภาคการท่องเที่ยวก็เช่นกัน หลายประเทศประกาศเตือนการเดินทางเข้าประเทศไทย
ส่งผลให้นักท่องเที่ยวชะลอการเดินทาง ดังนั้นการฟื้นฟูประเทศหลังภาวะอุทกภัย
การฟื้นฟูภาคการผลิตและภาคการใช้จ่ายภายในประเทศจะเป็นปัจจัยหนึ่งให้เศรษฐกิจไทย
ทยอยฟื้นตัวในต้นปี 2555

สำหรับความไม่แน่นอนของวิกฤติหนี้สาธารณะของบางประเทศในยุโรปในระยะเวลา 1 ปีข้างหน้านี้
อาจจะเป็นปัจจัยสำคัญปัจจัยหนึ่ง ที่มีผลกระทบต่อเศรษฐกิจของไทยตามไปด้วย ดังนั้น
ท่ามกลางภาวะความเสี่ยงในช่วงนี้ของเศรษฐกิจในหลายภูมิภาค
โดยเฉพาะเศรษฐกิจที่เป็นแกนสำคัญของโลกอย่างสหรัฐอเมริกา และยุโรป
อาจส่งผลให้แนวโน้มเศรษฐกิจของภูมิภาคเอเชียและประเทศไทย ปี 2555
มีการขยายตัวในอัตราที่ถดถอย สำหรับในด้านของผู้ประกอบการไทย
คงต้องเตรียมศึกษาประสบการณ์จากภาวะวิกฤติในช่วงที่ผ่านมา เพื่อเตรียมวางแนวทางและกลยุทธ์
พร้อมลดความเสี่ยงที่อาจเกิดขึ้นในปี 2555 ทั้งจากความผันผวนของตลาดการเงิน
การปรับลดอัตราดอกเบี้ย และความอ่อนไหวของสถานะคู่ค้า
เพื่อให้สามารถประคับประคองธุรกิจให้ผ่านภาวะผันผวนทางเศรษฐกิจที่อาจเกิดขึ้นในปี 2555

-   ความเสี่ยงจากการแข่งขันที่สูงขึ้น

ธุรกิจค้าปลีกมีการแข่งขันอย่างรุนแรง อาทิเช่น ดิสเคาน์สโตร์ ห้างสรรพสินค้า คอนวีเนียน

สโตร์ และ ซุปเปอร์มาร์เก็ต โดยที่มีการแข่งขันสูงที่สุด และมีบทบาทมากที่สุดต่อธุรกิจค้าปลีก คือ
ดิสเคาน์สโตร์ ซึ่งประมาณ 90 เปอร์เซ็นต์ของผู้บริโภค จะเข้าใช้บริการดิสเคาน์สโตร์อย่างน้อย 1
ครั้งต่อเดือน แต่ที่เป็นที่นิยมใช้บริการมากที่สุดโดยเฉลี่ยมากถึง 2-3 ครั้งต่อสัปดาห์ คือ
คอนวีเนียนสโตร์ โดยเฉพาะร้านเซเว่นอีเลฟเว่น ด้วยจุดเด่นทางด้านความสะดวกรวดเร็ว
มีสาขาจำนวนมาก และต้องอยู่ใกล้แหล่งชุมชน ดังนั้น การลงทุนในปี 2555
จึงมีการขยายสาขาของธุรกิจค้าปลีกมากขึ้น โดยเฉพาะในเมืองใหญ่ๆ ที่เป็นแหล่งท่องเที่ยว
หรือตามชุมชนเมือง ในรูปแบบของมินิมาร์ท หรือ มินิซุปเปอร์มาร์เก็ตมากขึ้น
เนื่องจากวิถีชีวิตของคนในปัจจุบันเปลี่ยนแปลงไป โดยมักจะนิยมจับจ่ายใกล้บ้านมากขึ้น
รวมทั้งธุรกิจอสังหาริมทรัพย์ที่มีการเติบโตอย่างต่อเนื่อง และต้องการสร้าง คอมมูนิตี้ มอลล์
ของตัวเอง แม้ว่าศูนย์การค้าชุมชนดังกล่าวจะมีขนาดเล็ก
แต่สะท้อนวิถีชีวิตประจำวันของประชาชนที่มีลักษณะเฉพาะตัวมากขึ้นเรื่อยๆ
ส่งผลให้จำนวนพื้นที่รวมของ คอมมูนิตี้ มอลล์ จะมีขนาดพื้นที่รวม ใกล้เคียงกับไฮเปอร์มาร์เก็ต
นอกจากนี้ในปี 2556 มีการขยายเส้นทางขนส่งมวลชน
และการเติบโตของพื้นที่อยู่อาศัยอย่างหนาแน่นในบริเวณจำกัดย่านชานเมือง
ก่อให้เกิดความจำเป็นต้องมีช้อปปิ้งคอมเพล็กซ์บางประเภท
เพื่อตอบสนองความต้องการของชุมชนท้องถิ่น พื้นที่ค้าปลีกเหล่านี้แสดงให้เห็นว่า
แหล่งช้อปปิ้งของกรุงเทพฯ นั้นมีการเติบโตอยู่ตลอดเวลา

อย่างไรก็ตาม ในปี 2554 ที่ผ่านมา ภาคธุรกิจค้าปลีกยังรักษาเสถียรภาพไว้ได้
ไม่เพียงเท่านั้นอัตราการครอบครองรวมทุกพื้นที่ยังสูงขึ้นเล็กน้อย อัตราค่าเช่าพื้นที่เพิ่มสูงขึ้น 0.3%
เมื่อเทียบกับไตรมาสเดียวกันของปี 2553 และอัตราการครอบครอง เพิ่มขึ้นประมาณ 0.2%
ในช่วงเวลาเดียวกัน คาดว่าอุปทานในปี 2555 จะมีประมาณ 5.70 ล้านตารางเมตร
โดยประมาณการเฉพาะโครงการปัจจุบัน และเหตุการณ์สำคัญ ในช่วงสองถึงสามปีข้างหน้า คือ
การปรับปรุงซ่อมแซมศูนย์การค้าที่มีอยู่
ซึ่งการออกแบบศูนย์การค้าในปัจจุบันต่างจากศูนย์การค้าเมื่อหลายทศวรรษก่อนโดยสิ้นเชิง
ศูนย์การค้าที่ทันสมัย ออกแบบเพื่อดึงดูดให้ผู้บริโภคขึ้นไปชั้นบน โดยเปิดให้เห็นสิ่งที่อยู่ด้านบน
ส่วนแบบเก่านั้นมีเพดานบังไม่ให้เห็นร้านค้าของชั้นถัดไป ดังนั้น
ศูนย์การค้าเก่าจึงจำเป็นต้องตกแต่งใหม่เพื่อรักษาฐานลูกค้า
เมื่อใดที่มีศูนย์การค้าแห่งใหม่มาตั้งใกล้ๆ กับศูนย์การค้าที่เก่ากว่ามาก
ระดับความดึงดูดใจอาจจะแตกต่างกันจากเดิมไปมาก ดังนั้นผู้พัฒนาจึงไม่มีทางเลือกอื่น
นอกจากต้องปรับปรุงอาคาร เพื่อรักษาความสามารถในการแข่งขัน

ศูนย์การค้าพาราไดซ์ พาร์ค

ปัจจัยภายนอกที่มีความเสี่ยงโดยตรงต่อธุรกิจเกือบทุกแขนงในช่วงปลายปี 2554 คือ
อุทกภัยครั้งใหญ่ที่สุดของประเทศ ซึ่งส่งผลกระทบต่อกรุงเทพโดยตรง
และทำให้ประชาชนได้รับความเดือดร้อนอย่างหนัก
ต้องอพยพจากบ้านไปอาศัยตามต่างจังหวัดหรือบ้านญาติในทำเลที่น้ำไม่ท่วม
การจับจ่ายซื้อสินค้าฟุ่มเฟือยจึงเกิดการชะงักอย่างเห็นได้ชัด
สินค้าที่ขายได้ดีเป็นหมวดสินค้าที่จำเป็นต่อการดำรงชีวิตประจำวัน และสินค้าเพื่อป้องกันภัยน้ำท่วม

ศูนย์การค้าพาราไดซ์ พาร์ค ตั้งอยู่บนถนนศรีนครินทร์ เขตประเวศ
ซึ่งไม่ได้รับผลกระทบโดยตรงจากน้ำท่วมพื้นที่ แต่กับเป็นโอกาสที่ดี ที่ทำให้มีกลุ่มลูกค้าหน้าใหม่ๆ
มาใช้บริการเพิ่มมากขึ้น เนื่องจากศูนย์การค้าหลายแห่งต้องหยุดดำเนินการในช่วงเหตุการณ์น้ำท่วม
รวมทั้งลูกค้ามีการย้ายถิ่นฐานชั่วคราวมาพักอาศัยในละแวกศูนย์การค้าฯ
แต่หมวดสินค้าที่ขายดีในศูนย์การค้าฯ ก็จะเป็นเพียงสินค้าเฉพาะกลุ่มดังที่ได้กล่าวมาแล้ว

สำหรับปัจจัยเสี่ยงด้านกายภาพ จากการปรับปรุงถนนศรีนครินทร์ในช่วง 4 ปี (ระหว่างปี 2552 ถึง
2555) ซึ่งมีการปรับปรุง 2 โครงการด้วยกัน ได้แก่ การขุดอุโมงค์รอดแยกศรีอุดม (ปี 2552 ถึง
2554) และ การขยายถนนศรีนครินทร์จาก 6 ช่องจราจรเป็น 8
ช่องจราจรพร้อมปรับระดับถนนให้สูงขึ้น 70 เซนติเมตร และวางท่อระบายน้ำใหม่ (ปี 2553 ถึง
2555) ยังเป็นปัจจัยที่มีผลกระทบต่อโครงการอย่างหลีกเลี่ยงไม่ได้
โดยโครงการขุดอุโมงค์รอดแยกศรีอุดมจะแล้วเสร็จพร้อมเปิดให้บริการภายในสิ้นเดือนธันวาคม
2554 นี้ ซึ่งน่าจะส่งผลที่ดีขึ้นต่อศูนย์การค้าพาราไดซ์ พาร์ค และเมื่อโครงการขยายถนนแล้วเสร็จ
ความสะดวกสบายในการเดินทางจะทำให้ศูนย์การค้ามีโอกาสทางธุรกิจมากขึ้น

ศูนย์การค้า เดอะไนน์ เนเบอร์ฮู้ด เซ็นเตอร์

ทิศทางของภาวะเศรษฐกิจปลายปี 2554 เศรษฐกิจไทยถูกผลกระทบจากอุทกภัยอย่างหนัก
สร้างความเสียหายให้กับภาคธุรกิจอย่างมหาศาล และในต้นปี 2555
ถือเป็นช่วงของการฟื้นฟูประเทศ ธุรกิจอุตสาหกรรมก่อสร้างคาดว่าจะเติบโตได้มาก
แต่ธุรกิจประเภทอื่นอาจมีตัวแปรสำคัญอื่นๆ เป็นองค์ประกอบ ตั้งแต่การดำเนินนโยบายของรัฐบาล
แนวโน้มการบริโภคของประชาชน การจับจ่ายใช้สอยของประชาชน
และตัวแปรหนึ่งที่มีความสำคัญอีกอย่างหนึ่ง คือ การลงทุนของภาคเอกชน
สำหรับตัวแปรที่น่าเป็นห่วงเรื่องเศรษฐกิจในปี 2555 คือ การส่งออก
ที่มีผลสืบเนื่องมาจากเศรษฐกิจโลก ทำให้การส่งออกของประเทศแถบเอเชียชะลอตัวลง
รวมถึงในปีหน้านี้เศรษฐกิจในโซนอเมริกาและยุโรปยังคงตกต่ำอย่างต่อเนื่อง

นอกจากนั้นยังมีตัวแปรสำคัญที่ส่งผลให้การผลิตชะลอตัว คือ
การที่คนส่วนหนึ่งของประเทศระมัดระวังเรื่องการจับจ่ายใช้สอย
เนื่องจากได้รับผลกระทบจากน้ำท่วม จึงจำเป็นต้องนำเงินส่วนหนึ่งไปใช้ในการปรับปรุงบ้านเรือน
ดังนั้น ทำให้การจับจ่ายซื้อสินค้าอย่างอื่น เช่น เสื้อผ้า สินค้าฟุ่มเฟือยต่างๆ ลดลง
ด้านผู้ประกอบการ ส่วนหนึ่งอาจจะมีการลงทุนใหม่ทันที แต่อีกด้านหนึ่งอาจจะชะลอแผนการลงทุน
เพื่อรอนโยบายในการแก้ไขปัญหาน้ำท่วมจากภาครัฐ
เพื่อจะได้วางแผนการลงทุนในทิศทางที่ถูกต้องมากขึ้น
สิ่งเหล่านี้เป็นความท้าทายของนักธุรกิจไทยที่จะต้องเตรียมรับมือในอนาคตอันใกล้
เศรษฐกิจไทยต้องเปลี่ยนจากเศรษฐกิจการผลิต เป็นเศรษฐกิจที่อิงกับภาคบริการ เช่น การค้าปลีก
โลจิสติกส์ เฮลท์แคร์ ฯลฯ

แม้จะโดนผลกระทบจากวิกฤตเศรษฐกิจและอุทกภัย แต่ในช่วงปลายปี 2554 กลุ่มธุรกิจศูนย์การค้า
มีการเปิดดำเนินการเพิ่มขึ้นอีก 3 แห่งจาก 3 ย่านใกล้เคียงกัน นั่นคือ Terminal 21 (สุขุมวิท
21), IKEA (บางนา) และล่าสุดกับ Central พระรามเก้า ซึ่งทั้ง 3
แห่งมีทั้งกลุ่มผู้ลงทุนที่มีความชำนาญในธุรกิจศูนย์การค้า
กลุ่มผู้เชี่ยวชาญด้านอสังหาริมทรัพย์ที่มีผู้ร่วมลงทุนเป็นศูนย์การค้า และกลุ่มทุนต่างชาติ
ที่ต่างมีจุดแข็งที่แตกต่างกันไป เพื่อเป็นการสร้างทางเลือกให้แก่ผู้บริโภค
โดยตัวศูนย์การค้าต่างจำแนกกลุ่มลูกค้าของตนเองชัดเจน

จากปัจจัยดังกล่าวข้างต้นอาจส่งผลกระทบต่อสภาพการแข่งขันของศูนย์การค้า เดอะ ไนน์
เนเบอร์ฮู้ด เซ็นเตอร์ ไม่ว่าจะเป็นการชะลอตัวของภาวะเศรษฐกิจจากอุทกภัย
การเพิ่มส่วนแบ่งทางการตลาดของศูนย์การค้าในย่านข้างเคียง
แต่ด้วยแนวคิดของศูนย์การค้าเดอะไนน์ เนเบอร์ฮู้ด เซ็นเตอร์ ที่เป็นมอลล์สำหรับชุมชน
สร้างอยู่บนที่ดินของบริษัท รองรับลูกค้าจากหมู่บ้านเสรีและลูกค้าจากที่อื่นในรัศมี 10 กิโลเมตร
รวมถึงกลุ่มลูกค้า Home Office และ 3 มหาวิทยาลัยชั้นนำ ด้วยทำเลที่ดี
และมีความได้เปรียบในเรื่องของการเป็นคอมมูนิตี้ มอลล์ แบบ One Stop Shopping
แห่งแรกในเขตสวนหลวง ปลายทางก่อนมุ่งหน้าไปยังภาคตะวันออก
และการเดินทางออกต่างประเทศ บนถนนพระราม 9 (พรีเมียร์พระราม 9 เดิม) บนพื้นที่รวม 14
ไร่ รองรับไลฟ์สไตล์ลูกค้ากลุ่มครอบครัวระดับเอ และบี โดยโครงการจะแบ่งการก่อสร้างเป็น 9
อาคาร ใน 2 รูปแบบบริการคือ พื้นที่ค้าปลีก และอาคารสำนักงาน ซึ่งเปิดให้บริการตั้งแต่วันที่ 15
กรกฎาคม 2554 ที่ผ่านมา

บริษัท กลาสเฮ้าส์ บิลดิ้ง จำกัด

ในช่วงปี 2554 มีการก่อสร้างอาคารสำนักงานใหม่ๆ
ที่ทันสมัยทำให้คู่แข่งขันรายใหม่เข้าสู่ตลาดมากขึ้น ส่งผลให้กรุงเทพฯ
มีพื้นที่อาคารสำนักงานรวมทั้งหมดประมาณ 8 ล้านตารางเมตร ทำให้มีการแข่งขันสูง
ส่งผลต่ออัตราค่าเช่า ประกอบกับ ภาวะเศรษฐกิจ การเมืองที่ยังไม่แน่นอน
อาจไม่เอื้อต่อการปรับราคาค่าเช่า อาคารกลาสเฮ้าส์ บิลดิ้ง มีพื้นที่สำนักงานให้เช่าอยู่ที่ประมาณ
13,500 ตร.ม. ในไตรมาส 1 และไตรมาส 2 มีค่าเฉลี่ยพื้นที่เช่าอยู่ที่ประมาณ 98%
และพื้นที่ว่างอยู่ที่ 2% ผู้เช่ารายใหญ่ คือ กลุ่มธนชาต ใช้พื้นที่สำนักงานอยู่ที่ประมาณ 7,000 ตร.ม.
หรือเกือบ 50% ของพื้นที่เช่าทั้งหมด ซึ่งในช่วงปลายปี 2554 กลุ่มธนชาต
ได้ย้ายสำนักงานไปยังสำนักงานแห่งใหม่ และสำนักงานที่เป็นทรัพย์สินบริษัทฯ
จึงมีการบอกเลิกสัญญาเช่าและไม่ต่อสัญญาเช่า ทำให้มีพื้นที่เช่าสำนักงานว่างลงถึง 30%
ส่งผลให้บริษัท กลาสเฮ้าส์ บิลดิ้ง จำกัด มีรายได้จากค่าเช่าลดลง และไม่ได้ตามเป้าหมาย
เนื่องจากมีพื้นที่ว่างลงเป็นจำนวนมากทำให้ไม่สามารถหาผู้เช่ารายใหม่เข้ามาทดแทนได้ทัน ดังนั้น
บริษัท กลาสเฮ้าส์ บิลดิ้ง จำกัด
จำเป็นต้องเร่งจัดทำแผนกลยุทธ์ด้านการตลาดเพื่อหาผู้เช่ารายใหม่เข้ามาทดแทนโดยเร่งด่วน

บริษัท กลาสเฮ้าส์ รัชดา จำกัด

ปัจจัยความเสี่ยงของธุรกิจให้เช่าพื้นที่ภายในอาคารกลาสเฮ้าส์ รัชดา
ในช่วงที่ผ่านมาไม่มีผลกระทบกับการให้เช่าพื้นที่ภายในอาคารกลาสเฮ้าส์ รัชดามากนัก
เนื่องจากพื้นที่ภายในอาคาร กลาสเฮ้าส์ รัชดา มีการทำสัญญาของธนาคารธนชาต
เป็นสัญญาเช่าพื้นที่ในร้อยละ 99 ของพื้นที่ทั้งหมด แม้ว่าสัญญานั้นเป็นสัญญาระยะสั้นที่จะหมดในต้นปี
2556 ก็ตาม แต่ด้วยในสัญญามีผลผูกพันไปอีก 3 ปี ทำให้การสิ้นสุดของสัญญาจะหมดลงในปี 2559

ถึงแม้ว่า ในปี 2554 อาคารกลาสเฮ้าส์ รัชดา จะมีสัญญาเช่าพื้นที่อยู่ภายในอาคารเต็ม 100
เปอร์เซ็นต์ก็ตาม แต่จากผลกระทบของภาวะเศรษฐกิจในช่วงของน้ำท่วม
ทำให้มีผลกระทบกับผู้เข้ามาใช้บริการด้านต่างๆ ของผู้เช่าอาคาร
ซึ่งเป็นที่มาของรายได้ส่วนหนึ่งของอาคารกลาสเฮ้าส์ รัชดา ซึ่งจะเห็นได้จาก
อัตราการเช่าพื้นที่จอดรถยนต์ภายในอาคาร ที่ใช้บริการโดยพนักงานของผู้เช่าเองก็ตาม
หรือจากผู้เช่าอื่นที่มาใช้บริการ ในช่วงเกิดภาวะน้ำท่วม ผนวกกับธนาคารธนชาต
มีนโยบายให้พนักงานสามารถกลับบ้านได้เร็วยิ่งขึ้นทำให้อัตราการใช้สาธารณูปโภคลดลงในอัตราส่วนที่ค่อนข้างสูง

จากการคาดการณ์ในปี 2555 ทางอาคารกลาสเฮ้าส์ รัชดา
คาดว่าการเช่าพื้นที่ของอาคารมีการเช่าอยู่แล้วจนถึง ปี 2556 และต่อเนื่องจนถึงปี 2559 นั้น
อาคารกลาสเฮ้าส์ รัชดา คงยังไม่มีการเปลี่ยนแปลงพื้นที่เช่าเท่าที่ควร
แต่แนวโน้มของถนนรัชดามีอัตราการเจริญเติบโตค่อนข้างสูง
เนื่องจากมีการเปิดตัวของธุรกิจศูนย์การค้ารายใหญ่ ทำให้บนถนนเส้นนี้
จะมีอัตราการเติบโตทางธุรกิจในอนาคต

2. ปัจจัยความเสี่ยงของธุรกิจโรงแรมและการท่องเที่ยว

ผลกระทบต่อโรงแรมและการท่องเที่ยว โดยหลักมาจากปัจจัยภายนอก
เนื่องจากสถานการณ์ความไม่สงบทางการเมืองภายในประเทศ สถานการณ์ความไม่สงบในภาคใต้
การเกิดภาวะน้ำท่วมในหลายพื้นที่ โดยเฉพาะการเกิดเหตุการณ์น้ำท่วมในกรุงเทพฯ
ตลอดจนถึงปัญหาสภาวะเศรษฐกิจทั้งภายในและภายนอกประเทศ รวมทั้งค่าเงินบาทที่แข็งขึ้น
ในขณะเดียวกันจำนวนโรงแรมใหม่ที่เพิ่มขึ้นเป็นจำนวนมากแต่จำนวนนักท่องเที่ยวไม่ได้โตตาม
ซึ่งมีผลต่ออัตราการเข้าพัก อย่างไรก็ตาม
ปัจจัยดังกล่าวเป็นปัจจัยภายนอกที่กลุ่มบริษัทไม่สามารถควบคุมได้
ดังนั้นกลุ่มบริษัทจึงต้องมีการวางแผนด้านกลยุทธ์และด้านการตลาด
เพื่อให้สอดคล้องกับแต่ละสถานการณ์ต่างๆ ตลอดเวลา

3. ปัจจัยความเสี่ยงของธุรกิจกอล์ฟ

ความเสี่ยงซึ่งส่งผลต่อการดำเนินงานของธุรกิจกอล์ฟ ส่วนใหญ่เป็นผลที่เกิดจากปัจจัยภายนอก
ซึ่งธุรกิจไม่สามารถหลีกเลี่ยงได้ โดยปัจจัยดังกล่าวประกอบด้วย

-   ความเสี่ยงจากฤดูกาล

สนามกอล์ฟ LPGC และ สนามกอล์ฟ RMGC ตั้งอยู่ที่ อำเภอกะทู้ จังหวัดภูเก็ต
โดยปกติจะได้รับผลกระทบจากฤดูกาลในช่วงฤดูฝน (เดือนพฤษภาคมถึงเดือนตุลาคมของทุกปี)
ทำให้นักกอล์ฟไม่สามารถลงเล่นในสนามได้ อีกทั้งยังเป็นช่วงนอกฤดูกาลท่องเที่ยวของจังหวัดภูเก็ต
(Low Season) ทำให้มีกลุ่มนักท่องเที่ยวชาวต่างชาติ
ซึ่งเป็นกลุ่มลูกค้าหลักของสนามกอล์ฟในจังหวัดภูเก็ตลดลง
จึงส่งผลให้รายได้จากการให้บริการสนามกอล์ฟต่ำกว่าอื่นๆ ซึ่งเป็นฤดูกาลท่องเที่ยว อย่างไรก็ตาม
เพื่อลดผลกระทบดังกล่าวในช่วงฤดูฝน MBK-R
จึงได้จัดกิจกรรมส่งเสริมการขายเพื่อเพิ่มยอดนักกอล์ฟในช่วงฤดูฝน ดังต่อไปนี้

-   เสนอค่ากรีนฟีในราคาพิเศษโดยจัดเป็น Package ร่วมกับโรงแรมในจังหวัดภูเก็ต
    และร่วมมือกับการท่องเที่ยวแห่งประเทศไทย, สมาคมโรงแรม
    และสมาคมธุรกิจการท่องเที่ยวของจังหวัดภูเก็ต เพื่อดึงดูดนักกอล์ฟชาวไทย
    นักกอล์ฟจากเอเชียและออสเตรเลีย
    ที่เข้ามาท่องเที่ยวที่จังหวัดภูเก็ตในช่วงนอกฤดูกาลท่องเที่ยวนี้ให้มาใช้สนามกอล์ฟของกลุ่มธุรกิจมากขึ้น

-   จัดรายการส่วนลดพิเศษเพิ่มให้แก่ตัวแทนจำหน่ายในลักษณะของการจำหน่ายคูปองส่วนลด
    เพื่อกระตุ้นยอดขาย

-   ส่งเสริมการจัดแข่งขันกอล์ฟและทัวร์นาเม้นท์สำหรับนักกอล์ฟทั่วไปในช่วง Low Season
    เพื่อให้เกิดการใช้บริการสนามกอล์ฟมากขึ้น

สำหรับในส่วนสนามกอล์ฟ RDGC ซึ่งตั้งอยู่ที่จังหวัดปทุมธานีก็ได้รับผลกระทบในช่วงฤดูฝนเช่นเดียวกัน
สนามกอล์ฟ RDGC จึงได้จัดกิจกรรมส่งเสริมการขาย เพื่อเพิ่มยอดนักกอล์ฟในช่วงฤดูฝน ดังนี้

-   เพิ่มทางเลือกในการใช้บริการของนักกอล์ฟ โดยให้นักกอล์ฟสามารถเลือกใช้
    หรือไม่ใช้รถกอล์ฟก็ได้สำหรับในช่วงฤดูฝน

-   การจัดการแข่งขันกอล์ฟ และจัดทัวร์นาเม้นท์สำหรับนักกอล์ฟทั่วไปในช่วงนอกฤดูกาลท่องเที่ยว

-   โปรโมชั่นพิเศษสำหรับนักกอล์ฟมาเล่น 4 ท่าน ชำระค่าบริการในราคาเพียง 3 ท่านเท่านั้น
    เป็นต้น

-   ความเสี่ยงจากสถานการณ์ทางการเมือง

หลังจากที่ผ่านพ้นการเลือกตั้ง สมาชิกสภาผู้แทนราษฎรทั่วประเทศไปเมื่อปี 2554 ที่ผ่านมา
สถานการณ์การเมืองมีเสถียรภาพขึ้น จึงคาดว่าจะส่งผลดีต่อธุรกิจการท่องเที่ยวของไทย
ในการเพิ่มความเชื่อมั่นเรื่องความปลอดภัยที่สูงขึ้นของนักท่องเที่ยวชาวต่างชาติ
และเดินทางกลับเข้ามาท่องเที่ยวในประเทศไทยเพิ่มขึ้น

-   ความเสี่ยงจากภัยธรรมชาติ

ในปี 2554 หลายประเทศทั่วโลกประสบปัญหา และได้รับผลกระทบจากภัยธรรมชาติ
ซึ่งประเทศไทยก็เป็นประเทศหนึ่งที่ประสบกับภัยธรรมชาติ โดยเฉพาะพื้นที่ภาคกลาง
ที่ได้เกิดอุทกภัยครั้งใหญ่ ทำให้ธุรกิจต่าง ๆ ได้รับผลกระทบอย่างรุนแรงรวมถึงกลุ่มธุรกิจกอล์ฟด้วย
เนื่องจากกลุ่มธุรกิจมีสนามกอล์ฟตั้งอยู่ในพื้นที่ภาคกลาง จังหวัดปทุมธานี
ซึ่งอุทกภัยดังกล่าวที่เกิดขึ้นทำให้สนาม RDGC ไม่สามารถเปิดให้บริการได้เกินกว่า 2 เดือน
แม้ว่ากลุ่มธุรกิจจะสามารถป้องกันไม่ให้น้ำท่วมสนามกอล์ฟได้ก็ตาม
แต่ในอนาคตก็ยังมีความเสี่ยงที่จะเกิดน้ำท่วมได้หากปริมาณมวลน้ำจากภาคเหนือช่วงฤดูฝนยังไม่ได้รับการบริหารจัดการ
และการป้องกันจากภาครัฐ สนาม RDGC
ก็ได้เตรียมความพร้อมในการรับมือกับอุทกภัยที่อาจจะเกิดขึ้นได้อีก
โดยการวางแผนและปรับปรุงระบบระบายน้ำในพื้นที่สนามกอล์ฟ
นอกจากนั้นได้ก่อสร้างแนวคันดินกันน้ำเพิ่มเติม เพื่อป้องกันน้ำไหลเข้าท่วมสนามกอล์ฟ

สำหรับในพื้นที่จังหวัดภูเก็ตซึ่งเป็นที่ตั้งของสนาม LPGC และ RMGC นั้น
ทั้งสองสนามตั้งอยู่ใจกลางของเกาะภูเก็ต และตั้งอยู่บนที่สูงเมื่อเทียบกับระดับน้ำทะเลปานกลาง
(สูงเกินกว่า 25 เมตรจากระดับน้ำทะเลปานกลาง) จึงมีความเสี่ยงน้อยจากการเกิดอุทกภัย
นอกจากนั้นยังตั้งห่างไกลจากชายทะเลจึงทำให้ไม่มีความเสี่ยงจากความเสียหายกรณีเกิดคลื่นยักษ์สึนามิ

4. ปัจจัยความเสี่ยงของธุรกิจอสังหาริมทรัพย์

-   ความเสี่ยงจากปัญหาวิกฤตน้ำท่วมภายในประเทศ

จากวิกฤตน้ำท่วมในช่วงปลายปี 2554 ที่ผ่านมานั้น
ก่อให้เกิดความเสียหายและความเดือดร้อนต่อภาคครัวเรือน และภาคอุตสาหกรรมเป็นจำนวนมาก
ซึ่งหากรวมที่อยู่อาศัยในพื้นที่ปริมณฑล ได้รับผลกระทบไปแล้ว 40% ของที่อยู่อาศัยทั้งหมด 4.5
ล้านหลังคาเรือน

ทั้งนี้ในส่วนของผู้ประกอบการธุรกิจอสังหาริมทรัพย์
ต่างได้ชะลอการเปิดโครงการที่อยู่อาศัยออกไปจากแผนงานเดิมเป็นจำนวนมาก
เพื่อรักษาสภาพคล่อง และเพื่อให้สอดคล้องกับภาวะตลาดที่มีอุปสงค์ต่อที่อยู่อาศัยลดลง
โดยเฉพาะโครงการจัดสรรแนวราบซึ่งได้รับผลกระทบมากที่สุด
อีกทั้งคาดว่าผู้บริโภคจะใช้เวลาในการพิจารณาตัดสินใจซื้อที่อยู่อาศัยนานขึ้น
เนื่องจากต้องพิจารณาให้ความสำคัญในเรื่องทำเลที่ตั้งซึ่งเป็นหนึ่งในปัจจัยหลักสำหรับการเลือกซื้อที่อยู่อาศัย

อย่างไรก็ตามบริษัท แปลน เอสเตท จำกัด (“PST”)
ได้เตรียมแนวทางอนาคตสำหรับการพัฒนาโครงการที่อยู่อาศัยหลังวิกฤตน้ำท่วม
เพื่อลดผลกระทบจากสถานการณ์ดังกล่าว โดยคัดสรรพื้นที่ใจกลางเมืองชั้นในของกรุงเทพฯ
ที่ถือเป็นหัวใจสำคัญ และเป็นพื้นที่โซนเดียวที่ไม่ได้รับความเสียหายจากอุทกภัย เช่น
บริเวณถนนรัชดาภิเษก และพระราม 9 เป็นต้น จึงได้ดำเนินการพัฒนาโครงการในรูปแบบอาคารสูง
หรือ คอนโดมิเนียม เพื่อตอบสนองความต้องการกลุ่มผู้บริโภคที่มองหาบ้านพักหลังที่สอง
และเป็นพื้นที่ที่ไม่ได้รับความเสียหายจากน้ำท่วม

-   ความเสี่ยงจากการจัดตั้งคณะรัฐบาลชุดใหม่ และมาตรการของภาครัฐ

ในช่วงครึ่งปีแรกของปี 2554
แนวโน้มการเปิดตัวโครงการธุรกิจอสังหาริมทรัพย์ใหม่มีจำนวนลดลงกว่าในช่วงเดียวกันของปี 2553
ซึ่งสาเหตุสำคัญอาจเป็นเพราะช่วงปี 2553 มีมาตรการกระตุ้นภาคอสังหาริมทรัพย์ออกมา
และส่วนหนึ่งผู้ประกอบการอาจรอดูความชัดเจนของภาวะการเมือง
ตลอดจนปัจจัยภาวะเศรษฐกิจโดยรวม ซึ่งเมื่อการเลือกตั้งผ่านพ้นไปจนมีการจัดตั้งรัฐบาลใหม่
ผู้ประกอบการเริ่มเห็นความชัดเจนมากขึ้น

ทั้งนี้จากการที่รัฐบาลมีนโยบาย “บ้านหลังแรก”
เพื่อต้องการส่งเสริมให้ประชาชนมีที่อยู่อาศัยเป็นของตนเอง
และเป็นการดึงดูดใจให้ประชาชนเข้าสู่ระบบภาษี
แม้ว่าในปัจจุบันนี้มาตรการดังกล่าวยังไม่มีความชัดเจน และอาจเปลี่ยนแปลงไป
จึงส่งผลให้ภาพรวมของตลาดอสังหาริมทรัพย์มีการชะลอตัวลง

ถึงแม้ว่าปีนี้จะมีปัจจัยเสี่ยงต่างๆ แต่ธุรกิจอสังหาริมทรัพย์ก็ยังมีแนวโน้มที่จะเติบโตได้
เพราะความต้องการที่อยู่อาศัยในกรุงเทพฯ และปริมณฑลยังคงมีอยู่อย่างต่อเนื่อง
อีกทั้งยังพบว่าผู้บริโภคจะให้ความสำคัญกับความน่าเชื่อถือของผู้ประกอบการมากขึ้น
และจะพิจารณาเลือกโครงการที่สามารถตอบสนองความต้องการและให้ความคุ้มค่ามากที่สุด

ในการพัฒนาโครงการต่างๆ PST ได้มีการทำการวิจัยตลาด วางแผนและศึกษาความเป็นไปได้
(Feasibility Study) ของแต่ละโครงการก่อนการลงทุน
โดยเน้นสร้างบ้านคุณภาพในราคาที่แข่งขันได้ โดยใช้นวัตกรรมต่างๆ เข้ามาช่วยให้มากขึ้น
ทั้งแบบบ้าน วัสดุก่อสร้าง และกระบวนการก่อสร้าง โดยจะมีผลิตภัณฑ์หลายประเภททั้งบ้านเดี่ยว
ทาวน์เฮ้าส์ และคอนโดมิเนียมที่มีรูปแบบ และพื้นที่ใช้สอยที่สอดคล้องกับความต้องการของลูกค้า
นอกจากนี้ยังได้พัฒนาโครงการกระจายอยู่ในทำเลที่มีศักยภาพ
เพื่อขยายฐานลูกค้าให้เป็นวงกว้างมากยิ่งขึ้นต่อไป

-   ความเสี่ยงจากการผันผวนของราคาวัสดุก่อสร้างและต้นทุนการพัฒนาโครงการ

วัสดุก่อสร้างถือเป็นต้นทุนการก่อสร้างที่สำคัญในการพัฒนาโครงการ
ราคาวัสดุก่อสร้างจะแปรผันไปตามปัจจัยต่างๆ เช่น อุปสงค์และอุปทานของวัสดุก่อสร้างแต่ละชนิด
เป็นต้น และจากสถานการณ์น้ำท่วมในช่วงที่ผ่านมา
อาจส่งผลให้ราคาวัสดุก่อสร้างมีการปรับราคาเพิ่มขึ้น เนื่องจากตลาดมีความต้องการสูง
เพื่อนำไปซ่อมแซมอาคาร บ้านพักอาศัย ที่ได้รับผลกระทบจากมหาอุทกภัยครั้งใหญ่ของประเทศ
จากเหตุผลดังกล่าวทั้งหมดส่งผลให้ต้นทุนในการก่อสร้างโครงการของ PST เพิ่มสูงขึ้น
และส่งผลกระทบต่อความสามารถในการทำกำไรของ PST เนื่องจาก PST
อาจไม่สามารถปรับราคาขายตามต้นทุนที่เพิ่มขึ้นได้เสมอไป

อย่างไรก็ตาม PST มีการพิจารณาแนวทางบริหารจัดการความเสี่ยงในเรื่องนี้
โดยจัดหาวัสดุก่อสร้างจากแหล่งที่เชื่อถือได้ และสั่งซื้อในจำนวนมาก ทำสัญญาระยะยาว
ในราคาคงที่ ส่งมอบสินค้าเป็นระยะๆ ซึ่งผู้ขายสามารถจัดหาได้ ทำให้ PST
สามารถควบคุมต้นทุนได้ และจากกลยุทธ์ในการสร้างบ้าน คือ บ้านสร้างก่อนขาย
(Semi-prebuilt) เป็นผลทำให้ทราบแผนการก่อสร้างล่วงหน้า
สามารถต่อรองราคาและควบคุมต้นทุนวัสดุก่อสร้างได้ระดับหนึ่ง นอกจากนี้แล้ว PST
ได้มีคณะทำงานติดตามความเคลื่อนไหวของการเปลี่ยนแปลงราคาวัสดุก่อสร้าง
ค่าแรงงานและค่าน้ำมันในตลาด เพื่อให้สามารถกำหนดราคางานก่อสร้างได้ทันต่อสถานการณ์
และมีระดับราคาที่สามารถแข่งขันในตลาดได้ ซึ่งสามารถช่วยการบริหารต้นทุนได้อย่างมีประสิทธิภาพ
และยังช่วยลดระดับความเสี่ยงจากความผันผวนของต้นทุนในการก่อสร้าง

-   ความเสี่ยงการขาดแคลนผู้รับเหมาก่อสร้าง และแรงงานฝีมือก่อสร้าง

หลังสถานการณ์น้ำท่วมได้คลี่คลายลง ประชาชนเริ่มทยอยซ่อมแซมบ้านเรือนที่ได้รับความเสียหาย
ตลอดจนภาครัฐก็ต้องมีการบูรณะซ่อมแซมถนน สะพานและสิ่งปลูกสร้างต่างๆ
จำนวนมากเพื่อฟื้นฟูประเทศ ซึ่งอาจจะก่อให้เกิดภาวะขาดแคลนแรงงานและขาดแคลนวัสดุก่อสร้าง
ส่งผลให้ผู้ประกอบการกลุ่มธุรกิจอสังหาริมทรัพย์ชะลอการก่อสร้างโครงการออกไปประกอบกับงานก่อสร้างเกิดความล่าช้าตามไปด้วย

ทั้งนี้ PST ได้มีมาตรการเพื่อลดผลกระทบจากความเสี่ยงดังกล่าว โดยดำเนินการดังต่อไปนี้

-   พัฒนาเทคโนโลยีการก่อสร้างหรือใช้วัสดุก่อสร้างสำเร็จรูปทดแทน
    เพื่อแก้ปัญหาการขาดแคลนแรงงาน

-   มีการปรับราคาจ้างเหมาให้เหมาะสมตามอัตราตลาด รวมทั้งจัดเกรดคุณภาพผู้รับเหมา
    เพื่อสามารถปรับอัตราจ้างพิเศษให้แก่ผู้รับเหมาฝีมือดี

-   มีขั้นตอนการปฏิบัติงานในการจัดจ้างผู้รับเหมาอย่างชัดเจนตามมาตรฐาน
    เพื่อให้มั่นใจว่าผู้รับเหมางานก่อสร้างต่างๆ จะสามารถทำการก่อสร้างงานได้คุณภาพมาตรฐาน

-   จัดทำทะเบียนบัญชีรายชื่อ
    และทะเบียนประวัติของผู้รับเหมางานอาคารที่ผ่านกระบวนการพิจารณาคุณสมบัติตามที่มาตรฐานกำหนด
    ตลอดจนดำเนินการควบคุม ติดตามประเมินผลคุณภาพของผู้รับเหมาก่อสร้างอย่างต่อเนื่อง

-   จัดให้มีผู้รับเหมาหลายรายในการก่อสร้างบ้านในโครงการ
    เพื่อให้สามารถปรับเปลี่ยนได้ทันต่อสภาวการณ์ที่เกิดขึ้น

-   บริษัทฯ ได้จัดตั้งคณะทำงานติดตามราคาวัสดุก่อสร้าง และจัดหาวัสดุทดแทน
    เพื่อให้สามารถกำหนดราคารับจ้างก่อสร้างที่ทันต่อสถานการณ์

-   ในส่วนของบุคลากร PST ได้มีแผนจัดให้มีการฝึกอบรม ให้ความรู้
    และทักษะที่เกี่ยวข้องกับการทำงานให้แก่พนักงาน ผู้รับเหมา และคนงานให้มีความเข้าใจ
    รวมทั้งมีทิศทางการทำงานเป็นไปในแนวทางเดียวกัน เพื่อเพิ่มทักษะทุกฝ่าย
    และลดความเสี่ยงที่จะเกิดงานไม่ได้คุณภาพตามมาตรฐาน
    พร้อมทั้งกำหนดสมรรถนะของบุคลากร (Competency)
    เพื่อให้สามารถสรรหาและพัฒนาบุคลากรให้มีคุณภาพตามที่องค์กรต้องการ

-   ความเสี่ยงจากการแข่งขัน

ในปัจจุบันสภาวะแวดล้อมธุรกิจในด้านต่างๆ เปลี่ยนแปลงไปอย่างรวดเร็ว
และมีผลกระทบเป็นวงกว้างอันเนื่องจากการเปิดกว้างของข้อมูลและข่าวสาร
พิจารณาได้จากพฤติกรรม และความต้องการของลูกค้าที่มีการเปลี่ยนแปลงอย่างรวดเร็ว
ถ้าหากไม่ระมัดระวัง ขาดการติดตาม และประเมินสถานการณ์อย่างใกล้ชิด
อาจส่งผลให้ธุรกิจขาดความสามารถในการสร้างความได้เปรียบเชิงแข่งขันที่ยั่งยืน (Durable
Competitive Advantage)
และขาดความสามารถที่จะปกป้องความได้เปรียบนั้นได้อย่างต่อเนื่องยาวนาน

ทั้งนี้ PST จึงกำหนดแนวทางในการบริหารความเสี่ยงด้านสภาวะแวดล้อมธุรกิจ ดังต่อไปนี้

-   กระบวนการตรวจสอบคุณภาพจนถึงการส่งมอบสินค้าให้ลูกค้า
    รวมไปถึงการดูแลการให้บริการแก่ลูกค้า ซึ่งเน้นความพึงพอใจของลูกค้าเป็นเกณฑ์ ทำให้ PST
    มีความได้เปรียบในการแข่งขันทั้งในด้านความน่าเชื่อถือและคุณภาพของสินค้าและบริการ

-   มีการเพิ่มกลุ่มลูกค้าเป้าหมายใหม่ รวมทั้งการเพิ่มสินค้า
    และช่องทางการขายใหม่เพื่อเข้าถึงกลุ่มลูกค้าเป้าหมายใหม่

-   พิจารณากระจายการลงทุนในพื้นที่ที่มีศักยภาพอื่นๆ
    โดยให้ความสำคัญต่อสภาพแวดล้อมและชุมชนโดยรอบโครงการที่พัฒนา
    เริ่มตั้งแต่กระบวนการในการคัดเลือกแปลงที่ดินที่พัฒนาต้องมีความเหมาะสม
    เพื่อสร้างมูลค่าเพิ่มเชิงเศรษฐกิจให้กับสังคม

-   ดำเนินกิจกรรมสัมพันธ์กับชุมชนรอบข้าง
    ตลอดจนให้ความสำคัญต่อการรับผิดชอบต่อสิ่งแวดล้อมและสังคม เพื่อก่อให้เกิดความเชื่อมั่น
    และสร้างสัมพันธไมตรีอันดีระหว่าง PST และชุมชนรอบข้าง

5. ปัจจัยความเสี่ยงของธุรกิจข้าว

-   ความเสี่ยงจากราคาวัตถุดิบ

เนื่องจากข้าวเป็นผลผลิตทางการเกษตร ซึ่งมีราคาผันผวนขึ้นลงตามความต้องการส่งออก
ตามฤดูกาล รวมถึงการแทรกแซงด้วยการรับซื้อจากภาครัฐตามภาวะต่าง ๆ นอกเหนือจากนั้น
ในปีต่อไปนี้โครงการรับจำนำข้าวเปลือกจากเกษตรกรจะถูกนำกลับมาใช้
ด้วยราคารับจำนำที่สูงกว่าราคาตลาดปัจจุบันประมาณ 50%
และอีกทั้งการเปลี่ยนแปลงที่รวดเร็วขึ้นของอุปสงค์ อุปทานในประเทศและในตลาดโลก PRG
ได้ตระหนักถึงความเสี่ยงและมีการดำเนินการเพื่อลดความเสี่ยงด้านราคาข้าว ดังนี้

-   PRG ได้สร้างคลังสินค้าเพิ่มที่นครราชสีมา
    ทำให้ความสามารถในการเก็บวัตถุดิบข้าวสารของบริษัททั้งที่ปทุมธานี และนครราชสีมา
    รวมจำนวนมากกว่า 25,000 ตัน พร้อมใช้
    ทำให้สามารถเก็บสะสมข้าวสารในช่วงเวลาที่มีราคาถูกแต่ละช่วงเวลาได้

-   PRG ดำเนินนโยบายการซื้อวัตถุดิบตามสัญญาที่ทำไว้ล่วงหน้า
    ภายหลังจากที่มีคำสั่งซื้อทำให้สามารถลดความเสี่ยงในการขึ้นลงของราคาวัตถุดิบได้เพิ่มขึ้น

-   PRG ดำเนินนโยบายการเก็บวัตถุดิบแบบเพียงพอกับความต้องการใช้
    จึงสามารถมีพื้นที่ในการเก็บวัตถุดิบเหลือเพียงพอเพื่อเฉลี่ยราคาต้นทุนได้

-   PRG ได้มีการลงทุนในตลาดสินค้าเกษตรล่วงหน้าบางส่วน
    เพื่อเป็นการลดความเสี่ยงจากราคาที่ผันผวน

-   ความเสี่ยงจากการเปลี่ยนแปลงราคาขาย

จากค่านิยมของผู้บริโภคคนไทยบางส่วนที่หันมาบริโภคข้าวสารบรรจุถุงแทนข้าวสารบรรจุกระสอบ
เพราะหาซื้อสะดวกและสะอาดกว่าข้าวสารบรรจุกระสอบ อย่างไรก็ตาม
ข้อด้อยของข้าวสารบรรจุถุงคือ มีการพิมพ์ราคาหน้าถุงไว้ชัดเจน แม้ว่าจะไม่มีการควบคุมราคา
แต่การปรับราคาก็ต้องแจ้งให้กรมการค้าภายในทราบล่วงหน้า
ทำให้การปรับราคาของข้าวสารบรรจุถุงไม่รวดเร็วเท่าข้าวสารบรรจุกระสอบ
ดังนั้นหากราคาข้าวสารบรรจุกระสอบมีการปรับลดราคาลงอย่างรวดเร็ว
ก็จะทำให้ผู้บริโภคหันไปซื้อข้าวสารบรรจุกระสอบแทนข้าวสารบรรจุถุง
และอาจส่งผลให้ยอดขายข้าวสารบรรจุถุงลดลง

อย่างไรก็ตาม เพื่อเป็นการลดความเสี่ยงด้านราคาและปริมาณ PRG
จึงมีการวางแผนการขายและส่งเสริมการขายด้านต่าง ๆ ให้สอดคล้องกับสภาวะตลาดอย่างต่อเนื่อง
เช่น การให้ส่วนลดแก่ร้านค้าต่าง ๆ การกระจายคลังสินค้ารอบเมือง
เพื่อความสะดวกในการขนส่งให้ร้านค้า การโฆษณาและประชาสัมพันธ์เพื่อเสริมภาพพจน์ของ
“ข้าวมาบุญครอง” เป็นต้น นอกจากนี้ยังได้ผลิตและจัดจำหน่าย “ข้าวมาบุญครอง”
ในรูปแบบของข้าวสารบรรจุกระสอบ ทำให้ PRG
สามารถตอบสนองในทุกความต้องการของกลุ่มผู้บริโภคในตลาดของข้าวสารได้

-   ความเสี่ยงจากการส่งออก

PRG มีนโยบายที่จะส่งออกข้าวสารให้แก่ผู้ซื้อในต่างประเทศมากขึ้น โดยมีสัญญาซื้อขายที่แน่นอน
ดังนั้นเพื่อป้องกันความเสี่ยงที่เกิดจากการไม่ได้รับเงินค่าขายสินค้าและความเสี่ยงจากความผันผวนของราคาข้าว
ทางบริษัทฯ จะตกลงราคาก็ต่อเมื่อ PRG มีวัตถุดิบอย่างเพียงพอแล้วเท่านั้น
และกำหนดให้ผู้ซื้อต้องเปิด Letter of Credit
หรือทำธุรกรรมทางการเงินผ่านธนาคารขนาดใหญ่ที่น่าเชื่อถือ และในปีที่ผ่านมาได้มีการ Forward
อัตราแลกเปลี่ยนสกุลเงินตราต่างประเทศหลังจากได้รับคำสั่งซื้อเพื่อเป็นการป้องกันความเสี่ยงจากความผันผวนของค่าเงินบาท

-   ความเสี่ยงของค่าเงินบาท

ณ ปัจจุบันทาง PRG ไม่มีความเสี่ยงของค่าเงินบาทแต่อย่างใด เนื่องจากบริษัทฯ
ไม่มีเงินกู้หรือหนี้สินในรูปเงินสกุลอื่นนอกจากเงินบาท และหากมีกรณีที่ทาง PRG
ต้องนำเข้าสินค้าและต้องชำระเงินเป็นเงินสกุลอื่น ทาง PRG
ก็จะป้องกันการผันผวนของเงินบาทโดยจองอัตราแลกเปลี่ยนล่วงหน้าทุกครั้ง

-   ความเสี่ยงจากการพึ่งพิงลูกค้าหรือผู้จัดจำหน่าย

PRG ไม่มีลูกค้าหรือผู้จัดจำหน่ายรายใดที่ทาง PRG ต้องพึ่งพิง ที่มีสัดส่วนเกินร้อยละ 30
ของรายได้รวมหรือยอดซื้อรวม

-   ความเสี่ยงจากอุทกภัยน้ำท่วม

จากปัญหาอุทกภัยที่เกิดขึ้นในช่วงปลายปี 2554 และที่ผ่านมาก่อนหน้านี้
เป็นเหตุให้โรงงานซึ่งตั้งอยู่ในพื้นที่จังหวัดปทุมธานี ได้รับผลกระทบโดยตรงจากเหตุการณ์ดังกล่าว
แต่ PRG สามารถป้องกันไม่ให้น้ำเข้าทำลายอาคารสถานที่ วัสดุอุปกรณ์ และข้าวสารที่จัดเก็บไว้ได้

อย่างไรก็ตาม เรายังมีโรงงานผลิตข้าวถุงและคลังสินค้าสำเร็จรูปที่จังหวัดนครราชสีมา
พื้นที่เป็นที่ราบสูงมีความเสี่ยงต่ำต่อการเกิดปัญหาดังกล่าว
แต่ก็ได้รับผลกระทบทางอ้อมจากการขนส่งและการกระจายสินค้า
ทำให้สูญเสียโอกาสในการสร้างรายได้ในช่วงภาวะดังกล่าว PRG
จึงมีแผนที่จะขยายคลังจัดเก็บสินค้าเพิ่มขึ้นที่ภาคใต้อีก 2 แห่ง คือจังหวัดสุราษฎร์ธานี และหาดใหญ่
จังหวัดสงขลา เพื่อดำเนินการเป็นคลังจัดเก็บสินค้าที่จะมีการกระจายไปยังจังหวัดต่างๆ
เพื่อช่วยในการวางแผนการผลิตและการกระจายสินค้าได้อย่างมีประสิทธิภาพ
ช่วยให้ลดความเสี่ยงจากการสูญเสียรายได้ในช่วงที่เกิดเหตุการณ์ต่าง ๆ

6. ปัจจัยความเสี่ยงของธุรกิจการเงิน

-   ความเสี่ยงด้านเครดิตจากการด้อยคุณภาพของสินเชื่อ

ความเสี่ยงที่เกิดจากการที่ลูกหนี้หรือคู่สัญญามีการผิดนัดชำระ
หรือไม่สามารถปฏิบัติตามเงื่อนไขที่ได้ตกลงไว้
โดยอาจเกิดจากการประสบปัญหาทางการเงินของลูกหนี้ จากความผันผวนทางเศรษฐกิจ
หรืออาจเกิดจากความผิดพลาดในการบริหารจัดการของลูกหนี้
ซึ่งจะส่งผลกระทบต่อรายได้ของกลุ่มบริษัท

อย่างไรก็ดี ทางกลุ่มบริษัท ได้ตระหนักถึงการบริหารความเสี่ยงจากการด้อยคุณภาพของสินเชื่อ
ซึ่งถือเป็นปัญหาหลักของธุรกิจการเงิน จึงให้ความสำคัญกับระบบการบริหารติดตามหนี้
ด้วยการกำหนดนโยบายและขั้นตอนการติดตามคุณภาพสินเชื่ออย่างสม่ำเสมอ
เริ่มจากการจัดให้มีการประเมินความเสี่ยงด้านเครดิตของผู้กู้ หรือคู่สัญญา
โดยมีหน่วยงานวิเคราะห์สินเชื่อเป็นผู้ประเมินความเสี่ยง วงเงินสินเชื่อที่เหมาะสม
และเงื่อนไขต่างๆ ในการให้สินเชื่อแต่ละราย
รวมถึงมีคณะกรรมการที่มีอำนาจในการพิจารณาสินเชื่อเป็นผู้ตัดสินใจ และควบคุมการดำเนินงาน

-   ความเสี่ยงจากหลักประกัน

สำหรับการให้สินเชื่อที่มีหลักทรัพย์เป็นหลักประกัน ทางกลุ่มบริษัทกำหนดให้มีการวิเคราะห์
และจัดระดับคุณภาพของหลักประกันแต่ละประเภท
โดยพิจารณาถึงสภาพคล่องและความเสี่ยงของหลักประกันนั้น
และนำผลการวิเคราะห์ดังกล่าวไปใช้ในการพิจารณาสินเชื่อ ทั้งนี้ หลักประกันดังกล่าว
ไม่ว่าจะเป็นอสังหาริมทรัพย์หรือสังหาริมทรัพย์ที่ประเมินราคาได้
ต้องมีการประเมินราคาโดยผู้ประเมินอิสระที่ยอมรับได้
รวมทั้งการให้วงเงินสินเชื่อต่อมูลค่าหลักประกันในระดับที่ต่ำเพื่อมั่นใจว่า
มีการบังคับหลักประกันเพื่อชำระที่คุ้มมูลหนี้
ทั้งนี้หลักประกันที่เป็นสิ่งปลูกสร้างได้มีการควบคุมติดตามให้มีการทำประกันอัคคีภัยตลอดอายุสัญญาซึ่งจะช่วยชดเชยความเสียหายที่อาจเกิดขึ้นในอนาคต
สำหรับธุรกิจเช่าซื้อรถจักรยานยนต์ โดยบริษัท ที ลีสซิ่ง จำกัด (“TLS”) ซึ่งถือเป็นหลักประกัน
และเป็นกรรมสิทธิ์ของผู้ให้เช่าซื้อ หากลูกหนี้ไม่สามารถชำระหนี้ได้ TLS
สามารถดำเนินการครอบครองสินทรัพย์ได้ทันที เพื่อขายต่อในตลาดรถจักรยานยนต์ใช้แล้ว

ดังนั้น จึงอาจมีความเสี่ยงจากการไม่สามารถยึดรถจักรยานยนต์ที่เป็นหลักประกันได้
รวมทั้งความเสี่ยงจากการจำหน่ายต่อที่ไม่สามารถชดเชยต่อความเสียหายที่เกิดขึ้นได้

-   ความเสี่ยงด้านราคาและอัตราดอกเบี้ย

ได้แก่ ความเสี่ยงที่เกิดจากการเคลื่อนไหวของอัตราดอกเบี้ยในตลาดเงิน
ซึ่งอาจมีผลกระทบต่อต้นทุนทางการเงิน และรายได้ของกลุ่มบริษัท โดยเฉพาะในธุรกิจเช่าซื้อ
ซึ่งมีการกำหนดอัตราดอกเบี้ยที่คิดกับลูกค้าแบบคงที่

อย่างไรก็ดี ทางกลุ่มบริษัท ได้พิจารณาชดเชยความเสี่ยงที่เกิดขึ้น
โดยการกำหนดอัตราดอกเบี้ยในสัญญาที่สูงขึ้น
ตามความเสี่ยงที่มากกว่าการให้สินเชื่อของธนาคารพาณิชย์
การกำหนดเงื่อนไขการให้สินเชื่อที่อิงกับอัตราดอกเบี้ยลอยตัว
และการกำหนดให้มีค่าธรรมเนียมในการชำระคืนเงินกู้ก่อนกำหนด เป็นต้น

7. ปัจจัยความเสี่ยงของธุรกิจอื่นๆ

  บริษัท แอพเพิล ออโต้ ออคชั่น (ไทยแลนด์) จำกัด (“AAA”)

-   ความเสี่ยงจากการพึ่งพาผู้ส่งรถหลักเพียงไม่กี่ราย

ในธุรกิจประมูลรถยนต์มีผู้ส่งรถรายใหญ่ซึ่งเป็นสถาบันการเงินเพียง 2 – 3 รายเท่านั้น
ซึ่งเมื่อรวมจำนวนรถยนต์จากรายใหญ่เหล่านี้แล้ว มีสัดส่วนมากกว่าร้อยละ 50
ของจำนวนรถยนต์ที่เข้าประมูลทั้งหมดในตลาด ปัจจุบัน AAA
มีผู้ส่งรถรายใหญ่ข้างต้นเป็นลูกค้าหลักเพียงรายเดียวเท่านั้น
ซึ่งในรอบปีที่ผ่านมาได้ส่งรถยนต์เข้าร่วมประมูลในสัดส่วนมากกว่าร้อยละ 70
ของจำนวนรถยนต์ที่เข้าประมูลทั้งหมด หาก AAA
ไม่สามารถรักษาผู้ส่งรถรายหลักได้ก็จะทำให้มีผลกระทบในด้านรายได้ของ AAA เป็นจำนวนมาก

ดังนั้น เพื่อป้องกันความเสี่ยงดังกล่าว AAA ได้พยายามปรับปรุงมาตรฐานการบริการ
การพัฒนาระบบงานภายในให้เป็นมาตรฐานและสูงกว่าเกณฑ์ต่างๆ ที่ผู้ขายกำหนด
อีกทั้งร่วมพัฒนากลยุทธ์กับผู้ส่งรถรายใหญ่เพื่อให้มีเกิดประโยชน์สูดสุดบนพื้นฐานความเป็นกลางและโปร่งใสทั้งผู้ซื้อและผู้ขาย

-   ความเสี่ยงจากระบบการประมูลออนไลน์ผิดพลาด

ในการประมูลรถยนต์ ผู้ประมูลสามารถประมูลได้ทั้งที่ลานประมูล
และประมูลผ่านระบบอินเตอร์เน็ตจากทางบ้าน
โดยผู้ประมูลผ่านระบบอินเตอร์เน็ตจะต้องเป็นสมาชิกถาวรเท่านั้น ซึ่งที่ผ่านมา AAA
พบปัญหาจากระบบการประมูลทางอินเตอร์เน็ต ที่ยังไม่สมบูรณ์จากข้อผิดพลาดที่เกิดขึ้น เช่น
ข้อมูลรถที่ลูกค้าเห็นกับที่ลานประมูลจริงไม่ตรงกัน ทำให้ลูกค้าปฏิเสธการรับรถ
และเกิดความเสียหายแก่ AAA ซึ่งต้องรับผิดชอบในการจ่ายค่ารถคืนแก่ผู้ขาย

อย่างไรก็ดี AAA ได้มีมาตรการป้องการความเสี่ยงดังกล่าว
โดยได้ดำเนินการพัฒนาระบบการประมูลออนไลน์ขึ้นใหม่ ให้มีความทันสมัย
โดยสามารถเห็นภาพและได้ยินเสียง และที่สำคัญต้องแก้ไขความผิดพลาดที่เคยเกิดขึ้นทั้งหมด
ซึ่งคาดว่าจะแล้วเสร็จพร้อมนำขึ้นใช้ในเดือน เมษายน 2555

บริษัท เอ็กซ์-เจ็น พรีเมี่ยม จำกัด (“X-GEN”)

-   ความเสี่ยงจากสภาวะเศรษฐกิจ

การขายรถจักรยานยนต์ในตลาดขึ้นอยู่กับสภาวะเศรษฐกิจภายในประเทศ
กำลังซื้อของผู้บริโภคจะลดลงหากสภาวะเศรษฐกิจและเสถียรภาพทางการเมืองไม่มั่นคง ซึ่ง X-GEN
ได้มีการติดตามและวิเคราะห์สภาวะเศรษฐกิจ การเมืองโดยตลอด
และวางแผนการตลาดร่วมกับบริษัท ไทยยามาฮ่ามอเตอร์ จำกัด (“ยามาฮ่า”)
เพื่อป้องการความเสี่ยงดังกล่าว

-   ความเสี่ยงจากการเป็นผู้ตัวแทนขายรถจักรยานยนต์ยี่ห้อเดียว

ปัจจุบันยอดขายรถจักรยานยนต์ของยามาฮ่าเป็นอันดับ 2 ของตลาดภายในประเทศ
การเป็นตัวแทนขายรถจักรยานยนต์ของ X-GEN ซึ่งได้รับสิทธิ์ในการขายรถจักรยานยนต์ของยามาฮ่า
จึงทำให้มีการแข่งขันกับคู่แข่งซึ่งมีอยู่หลายกลุ่มในระดับสูง ไม่ว่าจะเป็นผู้ขายรถจักรยานยนต์ยี่ห้ออื่น
ตัวแทนขายจักรยานยนต์ยี่ห้อเดียวกัน
ซึ่งลูกค้าสามารถซื้อข้ามเขตการขายได้จากตัวแทนร้านขายรถจักรยานยนต์มือสองที่มีราคาถูกกว่า
แต่คู่แข่งที่สำคัญที่สุด คือ ผู้จำหน่ายรถจักรยานยนต์รายย่อย (Sub Dealer)
ซึ่งจะไม่ได้รับสิทธิ์จากเจ้าของผลิตภัณฑ์ แต่สามารถขายรถจักรยานยนต์ได้ทุกยี่ห้อ
โดยการซื้อต่อมาจากตัวแทนจำหน่ายที่ ถูกต้องและนำมาจำหน่ายอีกต่อหนึ่ง
ซึ่งร้านแบบนี้มีกระจายอยู่เป็นจำนวนมาก ทำให้ AAA
ได้รับผลกระทบจากร้านจำหน่ายรถจักรยานยนต์รายย่อย ที่สามารถขายได้ง่ายกว่า
เนื่องจากเป็นร้านที่มีขนาดเล็กกว่า แต่สามารถเข้าถึงลูกค้าได้มากกว่า ลงทุนน้อยและขายได้ทุกยี่ห้อ
อีกทั้งรถจักรยานยนต์ยามาฮ่าก็ไม่ได้ซื้อกับทาง X-GEN แต่สามารถนำมาขายแข่งกับบริษัทได้อีกด้วย
ซึ่งปัญหาที่เกิดขึ้นยามาฮ่าเองก็ทราบดีแต่ไม่สามารถควบคุมปัญหาดังกล่าวได้

อย่างไรก็ดี X-GEN ได้พยายามลดความเสี่ยงดังกล่าว
โดยการใช้กลยุทธ์ทางการตลาดดึงดูดลูกค้าให้ซื้อรถจักรยานยนต์ของ X-GEN แทน
โดยพยายามตอบสนองความต้องการของลูกค้าในสิ่งที่คู่แข่ง
โดยเฉพาะอย่างยิ่งผู้จำหน่ายรถจักรยานยนต์รายย่อยไม่สามารถมอบให้ลูกค้าได้

8. ปัจจัยความเสี่ยงของธุรกิจสนับสนุน

เนื่องจากธุรกิจสนับสนุน เป็นกลุ่มบริษัทที่เริ่มจัดตั้งเมื่อปลายปีที่ผ่านมา จึงยังมิได้มีการทำ

ธุรกรรมอย่างเป็นนัย